# ประเด็นปัญหาที่มีคำอธิบาย

## ทำความเข้าใจเรื่องความรุนแรงต่อผู้หญิงในออสเตรเลีย

## ประเด็นปัญหา

### การไม่ให้เกียรติผู้หญิงไม่ได้จบลงที่ความรุนแรงเสมอไป แต่ทุกกรณีที่เกี่ยวกับความรุนแรงต่อผู้หญิงเริ่มต้นจากพฤติกรรมที่ไม่ให้เกียรติ

ปัจจุบันนี้ ความรุนแรงต่อผู้หญิงกำลังแพร่ระบาดในออสเตรเลีย

ในปี 2022 – 23 ในออสเตรเลีย ทุก ๆ 11 วัน มีผู้หญิง 1 รายถูกฆ่าตายโดยอดีตคู่ครองหรือคู่ครองคนปัจจุบัน[[1]](#footnote-1)

ตั้งแต่อายุ 15 ปี

* ผู้หญิง 1 ใน 4 รายเคยประสบกับความรุนแรงที่กระทำโดยแฟน/คู่ครอง เทียบกับสถิติผู้ชาย 1 ใน 14 ราย[[2]](#footnote-2)
* ผู้หญิง 1 ใน 11 รายเคยประสบกับความรุนแรงที่กระทำโดยแฟนผู้ชาย แฟนผู้หญิง หรือคู่เดต เทียบกับสถิติผู้ชาย 1 ใน 44 ราย[[3]](#footnote-3)
* ผู้หญิง 1 ใน 4 รายเคยประสบกับการถูกทารุณทางอารมณ์โดยแฟน/คู่ครอง เทียบกับสถิติผู้ชาย 1 ใน 17 ราย[[4]](#footnote-4)
* ผู้หญิง 1 ใน 12 รายเคยประสบกับความรุนแรงที่กระทำโดยคนในครอบครัวตั้งแต่อายุ 15 ปีเป็นต้นไป เทียบกับสถิติผู้ชาย 1 ใน 17 ราย

ความรุนแรงอาจเกิดขึ้นในหลากหลายรูปแบบ ซึ่งรวมถึงความรุนแรงทางร่างกายและที่ไม่ใช่ทางร่างกาย โดยที่บางครั้ง เราอาจไม่ทราบว่าสิ่งที่เกิดขึ้นนั้นเป็นความรุนแรง การตระหนักถึงรูปแบบต่าง ๆ ของความรุนแรงและการละเมิดช่วยให้เราเข้าใจความรุนแรงมากยิ่งขึ้น ตลอดจนสามารถพูดคุยเรื่องความรุนแรงและขัดขืนความรุนแรงได้ดีขึ้น

การควบคุมบีบบังคับ การทารุณกรรมทางอารมณ์และทางการเงิน และการคุกคามผ่านเทคโนโลยี ล้วนเป็นวิธีกระทำความรุนแรง โดยการกระทำดังกล่าวมักมีการใช้ร่วมกับความรุนแรงทางร่างกาย นอกจากนี้ ความรุนแรงยังปรากฏพบในความสัมพันธ์หลากหลายแบบ ไม่ว่าจะเป็นความสัมพันธ์กับแฟน/คู่ครอง หรืออดีตแฟน/คู่ครอง หรือระหว่างคนในครอบครัวก็ตาม

เราทราบว่า อัตราการเกิดความรุนแรงเพิ่มมากขึ้นสำหรับผู้หญิงบางรายเมื่อมีการเลือกปฏิบัติรูปแบบอื่นปรากฏร่วมด้วย ความรุนแรงทางเพศส่งผลกระทบในสัดส่วนสูงต่อผู้หญิงชาว  
อะบอริจินและชาวเกาะช่องแคบทอร์เรส ผู้หญิงที่มีความหลากหลายทางวัฒนธรรม ชาติพันธุ์ ศาสนา และภาษา ผู้หญิงที่เป็นผู้โยกย้ายถิ่นฐานและผู้ลี้ภัย ผู้หญิงที่มีความพิการและอยู่ในสถานะ LGBTIQA+ ตลอดจนผู้ที่มีความหลากหลายทางเพศ

ความรุนแรงต่อผู้หญิงและความรุนแรงทางเพศทั้งมวลมีผลกระทบระยะยาวในวงกว้างทั้งต่อเด็ก ครอบครัว เพื่อนฝูง เพื่อนร่วมงาน ชุมชน และสังคมโดยรวม เราทุกคนจำเป็นต้องมีส่วนร่วมอย่างแข็งขันในการป้องกันและยุติความรุนแรง

### ความรุนแรงต่อผู้หญิงเริ่มต้นจากการไม่ให้เกียรติ

แม้ว่าพวกเราทุกคนจะมีโอกาสประสบกับความรุนแรงในครอบครัวและความรุนแรงทางเพศ แต่ข้อมูลแสดงให้เห็นว่า ผู้เสียหายส่วนใหญ่เป็นผู้หญิง อีกทั้งยังแสดงว่า ผู้ก่อความรุนแรงต่อผู้หญิงในออสเตรเลียเป็นผู้ชาย[[5]](#footnote-5)

งานวิจัยชี้ว่า โดยทั่วไปแล้ว ผู้ที่ไม่แน่ใจหรือไม่สนับสนุนความเท่าเทียมทางเพศจะสนับสนุนทัศนคติที่ยอมรับความรุนแรงต่อผู้หญิงมากกว่า ซึ่งรวมถึงการไม่เคารพว่าผู้หญิงมีความสามารถในการตัดสินใจเลือกและกำหนดชีวิตของเธอเอง นอกจากนี้ การเห็นพ้องกับบทบาททางเพศที่ตายตัวและความเป็นปรปักษ์ต่อผู้หญิงยังมีส่วนเกี่ยวข้องกับความรุนแรงต่อผู้หญิงด้วยเช่นกัน

การไม่ให้เกียรติในรูปแบบนี้เริ่มต้นเมื่อเราอายุน้อย ในช่วงที่กำลังพัฒนาทัศนคติ ความเชื่อ และการแสดงออกทางเพศสภาพ การไม่ให้เกียรติแสดงออกมาในลักษณะของการไม่ปฏิบัติต่อผู้อื่นอย่างเท่าเทียม และไม่สนับสนุนเสรีภาพในการตัดสินใจเลือกของผู้อื่น หรือไม่เคารพในความแตกต่างอย่างเป็นเอกลักษณ์ของบุคคลนั้น

การไม่ให้เกียรติที่เราประสบแต่ละครั้งในชีวิต ซึ่งรวมถึงในโซเชียลมีเดียและในโลกออนไลน์ จะสั่งสมพอกพูนเรื่อยมา และทวีความรุนแรงมากยิ่งขึ้น จนทำให้เราคิดว่าการใช้ความรุนแรงต่อผู้หญิงหรือการให้ข้ออ้างแก้ตัวสำหรับการใช้ความรุนแรงต่อผู้หญิงเป็นเรื่องที่ไม่เป็นไร ยกตัวอย่าง เด็กวัยรุ่นอาจสังเกตเห็นเหตุการณ์ต่อไปนี้

* พ่อแม่หรือผู้ดูแลปฏิบัติกับเด็กผู้ชายและเด็กผู้หญิงไม่เท่าเทียมกัน โดยใช้ความคาดหวังที่ล้าสมัยเกี่ยวกับบทบาทของเด็กผู้ชายและเด็กผู้หญิงในสังคม
* ความสัมพันธ์ของผู้ใหญ่ที่ผู้ชายเป็นผู้ควบคุมการตัดสินใจโดยส่วนใหญ่และจำกัดความสามารถในการพึ่งพาตนเองของผู้หญิง
* ผู้สร้างอิทธิพลในโลกออนไลน์ที่ออกมาพูดเกี่ยวกับผู้หญิงอย่างดูหมิ่นเหยียดหยาม มีลักษณะต่อต้านผู้หญิง อีกทั้ง ยังเชิญชวนให้ผู้ติดตามตนปฏิบัติต่อผู้หญิงในลักษณะเดียวกัน
* สื่อลามกอนาจารที่แสดงภาพผู้ชายก้าวร้าวทางร่างกายหรือทางวาจาต่อผู้หญิง ซึ่งทำให้มองว่าความรุนแรงเช่นนั้นเป็นเรื่องธรรมดา
* ความสัมพันธ์ของผู้ชายกับผู้ชายที่มีการใช้ความก้าวร้าว การแก่งแย่งเพื่อเป็นผู้นำและควบคุมอีกฝ่าย หรือการกล่าวโอ้อวดความห้าวหาญทางเพศของตน

อิทธิพลเหล่านี้เมื่อสั่งสมไปเรื่อย ๆ สามารถทำให้เด็กชายหรือผู้ชายเหิมเกริมคิดไปว่าตนมีสิทธิ์หรือแม้กระทั่งคาดหวังว่าตนเป็นผู้มีอำนาจเหนือกว่าและควบคุมเด็กผู้หญิงหรือผู้หญิงได้ ผู้ชายหลายรายที่คิดเช่นนี้ใช้การทารุณกรรมทางร่างกายหรือทางอารมณ์เพื่อรักษาอำนาจบาตรใหญ่ของตนไว้

## ทัศนคติและพฤติกรรมได้รับการหล่อหลอมตั้งแต่วัยเด็ก

เด็กเกิดความเชื่อจากสิ่งรอบตัว ซึ่งก็คือ สิ่งที่ตนได้ยิน พบเห็น และพูดคุยที่โรงเรียนกับเพื่อน ๆ กับคนในครอบครัว และวัฒนธรรมกระแสนิยมผ่านทางโซเชียลมีเดียและในโลกออนไลน์

อิทธิพลมากมายส่งผลต่อความคิดความอ่านของเด็กวัยรุ่นเกี่ยวกับบทบาทของผู้ชายและผู้หญิง งานวิจัยชี้ให้เราทราบว่า ตั้งแต่ในวัยเด็ก บางคนเริ่มเกิดความเชื่อว่า มีเหตุผลและมีบางสถานการณ์ที่การแสดงพฤติกรรมที่ไม่ให้เกียรติผู้อื่นเป็นเรื่องที่ไม่เป็นไร[[6]](#footnote-6)

เด็กผู้ชายอาจพัฒนาความคิดในลักษณะตายตัวและไร้สาระว่าการเป็นเด็กผู้ชายหรือผู้ชายหมายความว่าอย่างไร โดยเด็กอาจรู้สึกถึงแรงกดดันว่าต้องปฏิบัติตนตามกรอบความคิดเหล่านี้ เพื่อให้ผู้อื่นยอมรับและเห็นคุณค่า ซึ่งอาจรวมถึงความคาดหวังที่ต้องทำตัวเข้มแข็งดุดันและมีอำนาจเหนือผู้อื่น

นอกจากนี้ แรงกดดันจากโซเชียลมีเดียเป็นสิ่งที่พวกเรารับรู้ได้อย่างแท้จริง และมีผลตามมาที่กระทบต่อพวกเราทุกคน แรงกดดันสามารถส่งผลกระทบต่อสุขภาพจิตของเด็กวัยรุ่น อีกทั้ง ยังสามารถเปลี่ยนแปลงทัศนคติและพฤติกรรมของเด็กได้

ความคาดหวังที่เป็นภัยเหล่านี้ยังสามารถยุยงส่งเสริมให้เกิดทัศนคติที่ไม่ให้เกียรติผู้หญิงได้ หากปล่อยไว้โดยไม่มีใครต่อต้านคัดค้าน เด็กวัยรุ่นก็จะค่อย ๆ เริ่มเชื่อว่าการไม่ให้เกียรติเป็นเรื่องสามัญธรรมดาของความสัมพันธ์และการเติบโตเป็นผู้ใหญ่ อันจะส่งผลต่อพฤติกรรมของเด็กได้ นอกจากนี้ เด็กผู้หญิงและผู้หญิงยังปรับตัวให้ทนต่อการไม่ให้เกียรติเมื่อเวลาผ่านไป หรือแสร้งว่าเรื่องนี้ไม่ใช่เรื่องสำคัญ

สิ่งเหล่านี้ล้วนมีบทบาทในการขับเคลื่อนความรุนแรงของผู้ชายต่อผู้หญิง

เมื่อเด็กได้รับการเลี้ยงดูให้เติบโตไปเป็นผู้หญิงและผู้ชายที่มีคุณค่าและโอกาสเท่าเทียมกันในความสัมพันธ์และในสังคม ความรุนแรงต่อผู้หญิงย่อมมีแนวโน้มลดลง

สังคมคาดหวังให้เราปฏิบัติต่อทุกคนอย่างเท่าเทียมกัน ไม่ว่าบุคคลนั้นจะมีเพศสภาพใดก็ตาม และผู้ใหญ่ส่วนใหญ่อาจรู้สึกว่าตนเองพยายามอย่างเต็มที่ในการเป็นแบบอย่างที่ดีในปัจจุบันแล้ว อย่างไรก็ตาม ในความเป็นจริงแล้ว พวกเราหลายคนมีความคาดหวังหลากหลายจากทั้งเด็กและผู้ใหญ่ โดยอิงจากเพศสภาพของบุคคลนั้น ด้วยเหตุนี้ เราจึงมักปฏิบัติต่อพวกเขาเหล่านั้นแตกต่างกัน โดยที่หลายครั้งเราเองไม่ได้ตระหนักเสียด้วยซ้ำ

เมื่อเราตระหนักถึงผลกระทบของคำพูดและความคาดหวังของเรา และพูดคุยอย่างเปิดเผยกับผู้ใหญ่รายอื่นและบุตรหลานของเราเกี่ยวกับบทบาททางเพศ ความคาดหวัง การให้เกียรติ และความสัมพันธ์ที่ให้เกียรติซึ่งกันและกัน เราก็จะสามารถสร้างสังคมที่ไม่ยอมรับความรุนแรงต่อผู้หญิงได้

โปรดอ่านข้อมูลเพิ่มเติมเกี่ยวกับวิธีพูดคุยกับเด็กวัยรุ่นเรื่องการให้เกียรติใน [คู่มือแนะนำฉบับพกพา](https://www.respect.gov.au/thai)เรื่องการพูดคุยเรื่องการให้เกียรติ

### กระแสปลูกฝังการไม่ให้เกียรติที่แฝงอยู่ในโลกออนไลน์

โซเชียลมีเดียและแพลตฟอร์มออนไลน์เป็นช่องทางปกติที่เราใช้รักษาความสัมพันธ์กับผู้อื่น อ่านข่าว รับชมวิดีโอ และเล่นเกม

คนหนุ่มสาวใช้เวลามากมายในโลกออนไลน์ โดยเฉพาะในช่วงวัยรุ่น ฉะนั้น เนื้อหาที่เด็กรับชมและรับฟังจึงส่งอิทธิพลและหล่อหลอมความคิดและพฤติกรรมของเด็กได้

แม้ว่าเนื้อหาบางอย่างในโลกออนไลน์อาจทำให้เรารู้สึกเพลิดเพลิน แต่ก็มีความเสี่ยงที่เราจะมีโอกาสพบเห็นเนื้อหาที่ไม่ให้เกียรติผู้อื่นหรือเนื้อหาก้าวร้าวเมื่อใดก็ได้

แพลตฟอร์มโซเชียลมีเดียส่วนใหญ่มีอัลกอริทึมที่ซับซ้อน ที่แสดงให้เราเห็นโปรไฟล์หรือโพสต์ที่อัลกอริทึมประมวลว่าเราน่าจะสนใจตอบสนอง หากผู้ใช้แพลตฟอร์มมีปฏิสัมพันธ์กับเนื้อหาที่อาจเป็นภัย อัลกอริทึมก็จะแสดงเนื้อหาในลักษณะนี้หรือเนื้อหาลักษณะที่เป็นภัยมากขึ้นใน  
หน้าฟีดของผู้ใช้งาน ในบางครั้ง อัลกอริทึมมีส่วนทำให้เนื้อหา ‘แพร่หลายอย่างรวดเร็ว’ ได้ โดยการแพร่กระจายเนื้อหานั้นอย่างรวดเร็วและในวงกว้าง ดังนั้น จึงทำให้ข้อมูลที่ผิดและทัศนคติสุดโต่งขยายวงกว้างยิ่งขึ้น

ผู้สร้างอิทธิพลในโซเชียลมีเดียมักใช้เนื้อหาที่เป็นภัยและไม่ให้เกียรติผู้อื่นเจาะกลุ่มเด็กวัยรุ่น ซึ่งรวมถึงเด็กชายและเด็กหนุ่ม แม้ว่าบุคคลเหล่านั้นจะไม่ได้ค้นหาเนื้อหาลักษณะนั้นก็ตาม ในบางครั้ง เนื้อหาในเชิงลบเช่นนี้อาจแอบแฝงมาในรูปแบบของเนื้อหาเชิงบวกหรือเป็นประโยชน์ โดยในตอนแรกจะมุ่งเน้นเรื่องวิถีชีวิตที่ดีต่อสุขภาพ ความสำเร็จด้านกีฬา และการสร้าง  
ความมั่งคั่ง ซึ่งใช้ดึงดูดความสนใจของเด็กวัยรุ่นในช่วงแรก และต่อมา เนื้อหาจะปรับเปลี่ยนอย่างแยบยล (หรืออย่างโจ่งแจ้ง) ไปเป็นเนื้อหาที่เป็นภัยและส่งเสริมความเกลียดชังผู้หญิง   
โดยเนื้อหาประเภทนี้จะทวีความเข้มข้นในภายหลังเมื่อผู้ใช้งานมีปฏิสัมพันธ์กับเนื้อหา

เนื้อหาที่เป็นภัยและพฤติกรรมที่ไม่ให้เกียรติผู้อื่นในโลกออนไลน์อาจมีลักษณะดังต่อไปนี้

* ใช้ภาษาที่ลดคุณค่าผู้อื่นหรือแสดงการกีดกันทางเพศในการแสดงความคิดเห็น
* เลือกปฏิบัติหรือใช้ภาษาที่เลือกปฏิบัติต่อผู้หญิงในการเล่นเกมออนไลน์
* แชร์รูปถ่ายหรือวิดีโอส่วนบุคคลหรือส่วนตัวของผู้อื่นโดยไม่ได้รับอนุญาตจากบุคคลนั้น
* ‘มีม’ [มุกขำขันที่แพร่กระจายรวดเร็วบนอินเทอร์เน็ต] หรือมุกตลกเกี่ยวกับการข่มขืน การเฝ้าติดตาม หรือการแสดงว่าผู้หญิงด้อยกว่าผู้ชาย
* ส่งเสริมทัศนคติที่ให้ข้ออ้างแก้ตัวการกระทำการคุกคามและความรุนแรง หรือแสดงว่าการกระทำดังกล่าวไม่ได้ร้ายแรงนัก หรือกระทั่งกล่าวโทษผู้เสียหายว่าเป็นต้นเหตุ
* คำศัพท์หรือวลีสแลงที่มีที่มาจากภาษาที่เป็นภัยหรือไม่ให้เกียรติ
* ผู้สร้างอิทธิพลหรือคนที่มีผู้ติดตามจำนวนมาก ที่แสดงพฤติกรรมไม่ให้เกียรติผู้อื่นหรือมีพฤติกรรมหรือความคิดอันตรายเกี่ยวกับบรรทัดฐานทางเพศ

คู่มือแนะนำเรื่อง[*กระแสปลูกฝังการไม่ให้เกียรติที่แฝงอยู่*](https://www.respect.gov.au/thai) มีข้อมูลเพิ่มเติมเกี่ยวกับการไม่ให้เกียรติผู้อื่นในโลกออนไลน์

สำหรับพ่อแม่และผู้ดูแล การตรวจหรือควบคุมเนื้อหาที่เด็กวัยรุ่นอาจพบเจอในโลกออนไลน์อาจเป็นเรื่องที่ทำได้ยาก ในการช่วยเหลือเด็กวัยรุ่นนั้น เราจึงจำเป็นต้องมีความเข้าใจที่ดียิ่งขึ้นเกี่ยวกับสิ่งที่เด็กพบเห็นหรือรับฟังในปัจจุบัน ตลอดจนผลกระทบที่เนื้อหาเหล่านั้นอาจส่งผลต่อการรับรู้ของเด็กเรื่องเพศสภาพและความรุนแรง

สิ่งสำคัญคือ การย้ำเตือนเด็กวัยรุ่นว่าไม่จำเป็นต้องมีปฏิสัมพันธ์กับทุกสิ่งที่เห็นในหน้าฟีด โดยเฉพาะอย่างยิ่งหากเนื้อหานั้นทำให้อารมณ์เสียหรือไม่สบายใจ สิ่งที่ปรากฏให้เราเห็นได้รับอิทธิพลจากเรื่องที่เราค้นข้อมูล สิ่งที่เรารับชม และสิ่งที่เรามีปฏิสัมพันธ์ด้วย ยิ่งเรามีปฏิสัมพันธ์กับเนื้อหาในเชิงบวกมาเพียงใด เนื้อหาที่ก้าวร้าวหรือไม่ให้เกียรติผู้อื่นจะยิ่งปรากฏให้เราเห็นน้อยลงเท่านั้น

นอกจากนี้ คุณยังสามารถเรียนรู้วิธีบล็อกหรือร้องเรียนบัญชีผู้ใช้งานหรือโพสต์ที่ส่งเสริมเนื้อหาที่เป็นภัยและไม่ให้เกียรติ และสอนให้เด็กวัยรุ่นทำความคุ้นเคยกับวิธีเหล่านี้ การทำเช่นนี้จะช่วยให้แน่ใจว่า คุณจะเห็นเนื้อหาที่คล้ายคลึงกันนี้น้อยลง และแม้กระทั่งอาจทำให้เนื้อหาที่เป็นภัยนั้นถูกลบออกไป

โปรดอ่านข้อมูลเพิ่มเติมเกี่ยวกับวิธี[**แจ้งร้องเรียนภัยในโลกออนไลน์**](https://www.esafety.gov.au/report) | [กรรมาธิการ eSafety](https://www.esafety.gov.au/report)

## เราร่วมมือกันยุติความรุนแรงต่อผู้หญิงได้

ในฐานะพ่อแม่ ผู้ปกครอง ผู้ดูแล และคนในครอบครัว เราล้วนต้องการสิ่งที่ดีที่สุดสำหรับบุตรหลานของเรา เราต้องการให้เด็กมีประสบการณ์อย่างเต็มที่ มีความสัมพันธ์ที่ดี และมีโอกาสประสบความสำเร็จ เราต้องการให้เด็กเข้าใจว่าสิ่งใดถูกและสิ่งใดผิด ตลอดจนให้เกียรติผู้อื่นและตนเอง

ผู้ใหญ่ทุกคน ไม่ว่าจะเป็นพ่อแม่ ผู้ดูแล ผู้ปกครอง พี่น้อง ปู่ย่า ตายาย ครูอาจารย์ โค้ช นายจ้าง และผู้เป็นแบบอย่าง ล้วนสามารถสร้างอิทธิพลในเชิงบวกต่อเด็กวัยรุ่นและสร้างมาตรฐานสำหรับสิ่งที่ยอมรับได้และยอมรับไม่ได้ ตั้งแต่ต้น

**เราร่วมมือกันทำสิ่งต่อไปนี้ได้**

* ทบทวนความเข้าใจของตนเองเกี่ยวกับการให้เกียรติ ความเท่าเทียมทางเพศ และแรงกดดันให้ปฏิบัติตามบรรทัดฐานทางสังคมและทัศนคติเหมารวม
* ตระหนักมากขึ้นเกี่ยวกับข้อแก้ตัวที่เราหยิบยกมาอ้าง รวมทั้งตระหนักว่าพฤติกรรมของเราเป็นแบบอย่างให้แก่เด็กวัยรุ่นและอาจส่งผลกระทบในระยะยาวต่อเด็ก โปรดอ่าน วิธีที่เด็กตีความหมายคำแก้ตัวของผู้ใหญ่ *(Excuse Interpreter)* *(มีเผยแพร่ในภาษาอังกฤษเท่านั้น)*
* ทำตนเป็นแบบอย่างที่ดีในเรื่องการให้เกียรติ โดยระวังการกระทำและคำพูดของตัวเรา และตระหนักถึงผลกระทบของสิ่งที่เราทำที่อาจมีต่อผู้อื่น
* ทำความเข้าใจรูปแบบของข้อมูลที่เด็กวัยรุ่นมีปฏิสัมพันธ์ด้วยในโลกออนไลน์ในปัจจุบันนี้ ตลอดจนคำและข้อความที่ไม่ให้เกียรติผู้อื่นที่เด็กอาจมีโอกาสพบเห็น
* เริ่มต้นพูดคุยกับผู้ใหญ่รายอื่นเรื่องการเลี้ยงดูบุตรหลานโดยปลูกฝังเรื่องการให้เกียรติซึ่งกันและกัน
* เริ่มต้นพูดคุยกับเด็กวัยรุ่นเรื่องการให้เกียรติเมื่อเด็กโตขึ้น โดยพูดคุยเรื่องผลกระทบของค่านิยม ทัศนคติ และพฤติกรรม โปรดอ่าน *คู่มือแนะนำฉบับพกพาเรื่องการพูดคุยเรื่องการให้เกียรติ*

เด็กวัยรุ่นควรมีอิสระในการค้นหาตัวเองและพัฒนาตัวตน โดยไม่ถูกกดดันให้อยู่ในกรอบความคาดหวังเกี่ยวกับบรรทัดฐานทางเพศ

เราต้องการให้เด็กอยู่ในโลกที่ปราศจากความรุนแรง

## เรียนรู้เพิ่มเติม

### การสำรวจทัศนคติชุมชนในระดับชาติ (National Community Attitudes Survey - NCAS)

NCAS เป็นการสำรวจทัศนคติชุมชนที่มีต่อความรุนแรงต่อผู้หญิง โดยเป็นการสำรวจความคิดเห็นในระดับประชาชนซึ่งครอบคลุมระยะเวลายาวนานที่สุดในโลก โปรดอ่านข้อมูลเพิ่มเติมเกี่ยวกับความเข้าใจของชาวออสเตรเลียในเรื่องความรุนแรงต่อผู้หญิง ทัศนคติต่อความไม่เท่าเทียมกันทางเพศ และความเต็มใจของประชากรเรื่องการเข้าแทรกแซง

### การสำรวจเรื่องความปลอดภัยส่วนตัว

การสำรวจเรื่องความปลอดภัยส่วนตัว (Personal Safety Survey - PSS) รวบรวมข้อมูลจากประชากรวัยผู้ใหญ่ในออสเตรเลียเกี่ยวกับลักษณะและขอบเขตของความรุนแรงในรูปแบบต่าง ๆ ที่เคยประสบมา

### สถาบันด้านสุขภาพและสวัสดิภาพแห่งประเทศออสเตรเลีย (Australian Institute of Health and Welfare - AIHW)

AIHW เผยแพร่หลักฐาน สถิติ และข้อมูลเกี่ยวกับสุขภาพและสวัสดิภาพ ซึ่งรวมถึงข้อมูลเกี่ยวกับความรุนแรงในครอบครัว ในบ้าน และทางเพศ

### The Line

โครงการรณรงค์ The Line ส่งเสริมความสัมพันธ์ที่ดีและให้เกียรติซึ่งกันและกัน โดยคัดค้านและเปลี่ยนแปลงทัศนคติและพฤติกรรมที่สนับสนุนความรุนแรง โครงการรณรงค์ The Line ได้รับงบประมาณสนับสนุนจากกระทรวงการบริการของรัฐบาลออสเตรเลีย และดำเนินการโดย Our Watch [www.theline.org.au](http://www.theline.org.au/)

### Student Wellbeing Hub

Student Wellbeing Hub เป็นศูนย์บริการครบวงจรด้านข้อมูลและแหล่งข้อมูลเกี่ยวกับกลยุทธ์ที่ส่งเสริมให้โรงเรียนมีความปลอดภัย เพื่อช่วยเหลือครูอาจารย์ ฝ่ายบริหารโรงเรียน นักเรียนนักศึกษา ผู้ปกครอง เจ้าหน้าที่เฉพาะทางที่รับผิดชอบงานบริการช่วยเหลือนักเรียน ตลอดจนครูฝึกสอน [www.studentwellbeinghub.edu.au](http://www.studentwellbeinghub.edu.au)

### กรรมาธิการ eSafety

กรรมาธิการ eSafety เป็นผู้กำกับดูแลอิสระของออสเตรเลียด้านความปลอดภัยทางออนไลน์ เผยแพร่ความรู้แก่ชาวออสเตรเลียเกี่ยวกับความเสี่ยงด้านความปลอดภัยออนไลน์ และช่วยดำเนินการลบเนื้อหาที่เป็นภัย เช่น การข่มเหงรังแกทางไซเบอร์ การประพฤติมิชอบทางไซเบอร์ และรูปภาพหรือวิดีโอส่วนตัวที่ถูกแชร์โดยไม่ได้รับการยินยอม เว็บไซต์ของ eSafety มีข้อมูลและเคล็ดลับมากมายที่จะช่วยให้เด็กปลอดภัยในโลกออนไลน์ คุณยังสามารถแจ้งร้องเรียนภัยออนไลน์ได้ที่ [www.esafety.gov.au](http://www.esafety.gov.au)

### Say It Out Loud

Say It Out Loud ส่งเสริมให้ชุมชน LGBTQ+ มีความสัมพันธ์ที่ดี ขอความช่วยเหลือเมื่อความสัมพันธ์บั่นทอนจิตใจ และให้ความช่วยเหลือเพื่อนในชุมชน [www.sayitoutloud.org.au](http://www.sayitoutloud.org.au)

### การบริการช่วยเหลือ

หน้านี้รวบรวมบริการหลากหลายที่คุณสามารถติดต่อได้หากต้องการความช่วยเหลือหรือเสี่ยงที่จะประสบกับความรุนแรง

**โปรดอ่านข้อมูลเพิ่มเติมที่ได้รับการแปลแล้วทาง** [**www.respect.gov.au/translated**](https://www.respect.gov.au/translated-resources/)

1. การฆาตกรรมในออสเตรเลีย 2022-23 สถาบันอาชญาวิทยาของออสเตรเลีย (The Australian Institute of Criminology), aic.gov.au [↑](#footnote-ref-1)
2. การสำรวจเรื่องความปลอดภัยส่วนตัวปี 2021-22 โดยสำนักงานสถิติออสเตรเลีย (Australian Bureau of Statistics Personal Safety Survey 2021-22) (ตีพิมพ์เดือนมีนาคม 2023) [↑](#footnote-ref-2)
3. การสำรวจเรื่องความปลอดภัยส่วนตัวปี 2021-22 โดยสำนักงานสถิติออสเตรเลีย (Australian Bureau of Statistics Personal Safety Survey 2021-22) (ตีพิมพ์เดือนมีนาคม 2023) [↑](#footnote-ref-3)
4. การสำรวจเรื่องความปลอดภัยส่วนตัวปี 2021-22 โดยสำนักงานสถิติออสเตรเลีย (Australian Bureau of Statistics Personal Safety Survey 2021-22) (ตีพิมพ์เดือนมีนาคม 2023) [↑](#footnote-ref-4)
5. การสำรวจเรื่องความปลอดภัยส่วนตัวปี 2021-22 โดยสำนักงานสถิติออสเตรเลีย (Australian Bureau of Statistics Personal Safety Survey 2021-22) (ตีพิมพ์เดือนมีนาคม 2023) [↑](#footnote-ref-5)
6. งานวิจัยเพื่อเป็นข้อมูลประกอบการจัดโครงการรณรงค์ระดับชาติ กระทรวงการบริการสังคมรัฐบาลออสเตรเลีย พฤศจิกายน 2015 [↑](#footnote-ref-6)